Rīgā, 2022.gada 1.jūnijā

Liepājas Raiņa 6. vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijas un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par izglītības iestādes un vecāku sadarbību, kā arī visiem vecākiem, kuri atbalsta iestādes ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Liepājas Raiņa 6. vidusskola un tās īstenotās izglītības programmas: *Pamatizglītības programma; Vispārējās vidējās izglītības matemātikas, dabaszinību un tehnikas virziena programma; Vispārējās vidējās izglītības profesionāli orientētā virziena programma; Vispārējās vidējās izglītības programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Izglītības iestādes vadītāja darbs tiek vērtēts ar kvalitātes līmeni “ļoti labi”, tādējādi atzīstot vadītāja augsto profesionalitāti, pieredzi un zināšanas, spēju saskatīt iespējas inovācijām un mērķtiecīgi virzīt darbu, lai nodrošinātu sekmīgu iestādes ikdienu un turpmāko attīstību.

Viena no Liepājas Raiņa 6. vidusskolas stiprajām pusēm, ko akreditācijas ekspertu komisija vēlas īpaši izcelt ir materiāltehniskās bāzes daudzveidīgs nodrošinājums izglītības programmu īstenošanai, kas veicina izglītības kvalitātes paaugstināšanos. Augstu novērtējama arī efektīva izglītības iestādes pārvaldība. Iestādes vadības komandu raksturo profesionalitāte, pieredze un spēja adekvāti novērtēt savu darbu, saskatīt izglītības iestādes stiprās puses, turpmākās attīstības iespējas, gaidāmos izaicinājumus, rīkoties proaktīvi.

Izglītības iestādē ir radoša un atbalstoša vide, pozitīvs mikroklimats, kas veicina ikviena izglītojamā personības izaugsmi un vispārcilvēcisko spēju attīstīšanu, iedrošina izglītojamos un pedagogus pārmaiņām un inovācijām. Akreditācijas ekspertu komisijas skatījumā pozitīvi vērtējams daudzveidīgais izglītības process, tajā skaitā karjeras izglītības darbs un atbalsts personības veidošanā. Izglītības iestādē mērķtiecīgi tiek veicinātas un atbalstītas jauniešu iniciatīvas un pilsoniskā līdzdalība.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar izglītības iestādes vadītāju, vietniekiem, pedagogiem, izglītības iestādes dibinātāja pārstāvjiem, izglītojamiem, izglītojamo vecākiem, izglītības iestādes padomi, atbalsta personālu.
2. 8 mācību blokstundu un 1 stundas (40 min) vērošana attālināti.
3. Izglītības iestādes virtuāla apskate kopā ar izglītības iestādes vadītāju.
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība, skolvadības sistēma “E-klase”, Valsts izglītības informācijas sistēma, audzināšanas darba prioritātes trīs gadiem un to izvērtējums).
5. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
6. Tīmekļvietnes http://citadaskola.lv/un komunikācijas sociālajos medijos izpēte.
7. Attālināto mācību organizācijas un īstenošanas izpēte.

Kā turpmāk veicamus uzdevumus akreditācijas ekspertu komisija saskata iespēju ieviest vienotu un stabilu atbalsta sistēmu vecāku iniciatīvām, nodrošinot vecāku un citu iesaistīto pušu interešu līdzsvarošanu, veidojot vienotu izpratni par organizācijas darbības kultūru, vīziju, misiju, darbības prioritātēm, kas nosaka veicamos uzdevumus gan īstermiņā, gan ilgtermiņā, nodrošinot vecāku iesaisti izglītības iestādes attīstības plānošanā, izpildē un kvalitātes izvērtēšanā. Lai efektīvāk pārraudzītu darbu ar izglītojamiem, akreditācijas ekspertu komisija iesaka izmantot skolvadības sistēmas E-klase iespēju reģistrēt pedagogu individuālās sarunas ar izglītojamiem un viņu vecākiem.

Novēlu jums sekmīgu, abpusējā sapratnē un kopīgos mērķos balstītu turpmāko sadarbību ar izglītības iestādes vadību un pedagogiem!

Ekspertu komisijas vadītāja Sandra Zagorska